- Hebrews
- <
- 8
- >

8
1-2 Nurru karungka narrinya nanginkanyi duja jangkurranyi. Jisus Krayis, nyulu nanda walkurra mambuka jurjkanyi ngambalangi. Nyulu jungkuka kingkarri nangandu Kudnyina, ngamanginyina Buwakayu. Nyulu wirimalaru bayngkani nangandu Kudnyina. Nyulu jungkuka kingkarri nananyina malabana yajina lalijina. Nyulu walkurra mambuka jurjkanyi, ngala miku nyulimi jungku jurjina, nayiba wayka jambana. Miku nyulimi waki nangangi Kudkanyi nayiba jurjina, jali yabimba nganinyiwanyi. Ngala nyulu jungkuka kingkarri nangandu Kudnyina. Nyulu wakingka nangangi Kudkanyi nananyina malabana yajina kingkarri jali yabimba Kudwanyi. 3 Nanda walkurra mambuka yalunginkanyi jurjkanyi Jumukuyngka, nyulu jungkuka nayiba wayka jambana. Yarrijba yali nanda nganinyi walkurra mambuka jurjkanyi, nyulu waykanyi Kud barnyinyi, nyulu dikarriykanyi nanda barnyi nangangi Kudkanyi. Baki nani barri marda ngambalangi walkurra mambuka jurjkanyi Jisus Krayis. Nyulu wajbayi Kud yajinyi. Wajba nyuli Kud nanganginkanyi mankankanyi, jali nangka janyba kurndana ngambalangi. 4 Jalimi yuwajiwa jungku Jisus Krayis wayka jambana, baki miku nyuliyi walkurra mambuka jurjkanyi ngambalangi. Miku nyuliyi waki nangangi Kudkanyi jurjina barrinani yalu mambukamuku jurjkanyi, barrinani yalu waki nangangi Kudkanyi jurjina. Miku nyuliyi wajba Kud barnyinyi yalunginkanyi. Miku nyuliyi dikarrijba yalungi barnyi nangangi Kudkanyi. Miku nyuliyi yabimba nanda yaji ngambalangi barri, jalimi yuwajiwa nyulu jungku wayka jambana. Yalili yabimba nanda yaji yingkamukunyi mambukamukunyi jurjkanyi. Yalili yabimba nanda yaji jala yanybaka yuwa Musiskanyi, yalu yabimbikanyi yaji jurjina mambukamukunyi jurjkanyi. Nanankardi barri, jalimi yuwajiwa jungku Jisus Krayis wayka jambana, baki miku nyuliyi walkurra mambuka jurjkanyi ngambalangi. 5 Wankalana barri yanybayi Kud nangangi Musiskanyi, jali jungku Musis juju barri kingkarri kulawirana. Karu nyuli Musis, janyulu baku yabimba jurj Musiswanyi. Janyulu yabimba jurj, barrinani wardara. Ngala jayalu dabulimba, jayalu kijijba nanda yaji, baki jayalu kuyu yingkayurri yajiyurri. Jayalu nanaba yarrijba nanda jurj yalungi. Nani barri janyulu yabimba jurj nangangi Kudkanyi Musiswanyi. Baki baku barri mili yanybayi Kud nangangi Musiskanyi nayi barri, “Nanijba barri janinji yabimba nanda jurj jali ninga karu wabula, ngala ninji kulawirana. Jalija ninji yabimba nanda jurj, baki janinji yabimba bukamba nanda yaji jali ninya karu yabimbikanyi. Mikujiyi yabimba yingka yaji, ngawamba nanda jali ninga karu.” Barriwa. Baki yabimbayi nanda jurj nani barri Musiswanyi. Yabimba nyuli nanda barrawu, ngala jungkuyi barrawu barrinani nanda ngarndu. Nanda jurj barrinani nanda ngarndu nanankanyi dujanyi yajinyi nangangi Kudkanyi kingkarri lalijina. Nanda jurj barrinani kudukudu yaji nangangi Kudkanyi. Ngala nanda dujanya kudukudu yaji nangangi Kudkanyi kingkarri lalijina, jala jungkuka Kud nanaba yajina. Nanaba barri dujanya nanda kudukudu yaji nangangi Kudkanyi. Baki nanamuku mambukamuku jurjkanyi, yalu wakingka nangangi Kudkanyi nayiba wayka jambana, ngala nanda dujanya walkurra mambuka jurjkanyi, nyulu jungkuka kingkarri lalijina. Nyulu wakingka Jisus Krayis nanaba kudukuduna yajina nangangi Kudkanyi. Ngawamba nyulu nanda dujanya walkurra mambuka jurjkanyi.
6-7 Wankalana barri yanybayi Kud nangangi Musiskanyi. Yanyba nyuli jangkurr, miku nangkiyi yangkalamba. Nayi nyuli yanyba, “Jangayu ngayu narringi Kud, baki janarri narri ngakinmirra.” Nani barri yanybayi Kud. Baki baku barri nyuli wajba Musis yuwanyi. Nanda yuwa yanybayi yarriykanyi mambukamuku yalunginkanyi jurjkanyi Jumukuyngka. Nanamuku mambukamuku jurjkanyi, jayalu waki nangangi Kudkanyi jurjina. Nani barri nanda yuwa yanybayi. Ngala mikuwali yalunya nanangini yuwawanyi marrimba mardarda. Mikuwali. Ngala baku barri juju, yanybayi Kud yingka jangkurr, miku nangkiyi yangkalamba. Yanybayi Kud, janyulu manjijba nangangi jandanyi, baki janyulu marrimba yalunya mardarda, nanganginmuku nganinyimuku jandanyiwanyi. Nanda bayngkani jangkurr nangangi Kudkanyi, miku nangkiyi yangkalamba, nanda mili walkurra nanankanyi waluwiyngkanyi jangkurranyi nanganginkanyi Kudkanyi, miku nangkiyi yangkalamba. Nanda bayngkani jangkurr mili walkurra nanankanyi waluwiyngkanyi jangkurranyi. Jisus Krayis, nyulu walkurra mambuka jurjkanyi ngambalangi, baki nanijba barri nyulu jungkuka kingkarri nangandu Kudnyina, baki nyulu wakingka nangangi Kudkanyi. Nyulu yanybaka mududu nangangi Kudkanyi ngambalangi. Nyulu ngajakangka Kud, nyulu manjamanjambiji ngambalangi balki yaji. Nani barri nyulu wakingka nangangi Kudkanyi. Baki nanda yaji jala nyulu yabimbaka ngambalangi, nanda mili walkurra nanankanyi yajinyi jali yalu yabimba nanamukunyi wankalamukunyi mambukamukunyi jurjkanyi. Nanda jala nyulu yabimbaka mili walkurra nanankanyi yajinyi jali yalu yabimba mambukamukunyi jurjkanyi. Baki nanda bayngkani jangkurr jali yanyba Kud miku nangkiyi yangkalamba, nanda mili walkurra nanankanyi waluwiyngkanyi jangkurranyi, yanybakangangi nanda bayngkani jangkurr nanankanyi ngirukanyi yajinyi, jalija yabimba Kudwanyi ngambalangi.
8-9 Nanangini jangkurrwanyi najana Kudkanyi karungka ngambalanya nangangi Kudkanyi. Karungka ngambalanya nanankanyi jangkurranyi, jali yanyba Kud yalungi Jumukuyngka. Nayi nyuli yanyba yalungi, “Wabula wankalana ngayu dulabayi yalunya Jumuku nanamunanyi yajinanyi Yijibnanyi. Ngayu dulabayi yalunya nanamunanyi yajinanyi bayangarri, baki ngayu marrimbayi yalunya mardarda yalunbunanyi mungkijimukunanyi nanankanyi yajinyi. Ngayu karuyi yalunya, jangayu lalanba yalunya, jaliyi yalu kuyu ngaki jangkurr. Ngala miku yaliyanyi kuyu ngaki jangkurr. Miku yaliyanyi ngayangayijba ngakinkanyi jangkurranyi. Baki nanankardi barri miku ngayiyi marrimba yalunya mardarda, ngala ngayi yingijba yalunya yurrngumba barri. Ngala marndakaja barri jangayu yarrijba yinini jangkurr miku ngakiyi yangkalamba. Jangayu yarrijba yinini jangkurr yalungi nanamukuyngka Jumukuyngka, jalili yalu jungku nananyina yaji niji Yisrayil baki Juda. 10 Nayinda barri nanda yinini jangkurr jalija ngayu yarrijba bakunyi. Baku barri jangayu yarrijba ngaki yuwa yalundu kulajina. Jayalu manku ngaki jangkurr, baki jayalu marrimba nanda jangkurr yalunginyina kurduluna, baki jayalu durrijba nanda ngaki jangkurr. Jangayu ngayu yalungi Kud, baki jayalu yalu ngakinmirra. Jayalu durrijba ngaki jangkurr yurrngumba barri. 11 Nanamanji barri mikuwali yingka yanyba yingkanyi, marda nyulimi jingkijba Kud. Mikuwali yingka yanyba yingkanyi nani barri, janganangangi yalu jingkijba bukambijunyi. Jangana yalu jingkijba bukambijunyi walkurramukunyi baki bayakardamukunyi. Jangayu ngayu yalungi Kud bukambijuyngka. 12 Miku ngayiyi ngirrwa yalungi yalunginkanyi balkinyi yajinyi, ngala jangayu manjamanjamba nanda balki yaji jali yalu yabimba. Miku ngayiyi mili mankuwa nanda yalungi balki yaji.” Barriwa. 13 Nani barri yanybayi Kud, janyulu yarrijba buyingkinyi jangkurr, miku nangkiyi yangkalamba nanamunanyi. Baki nyulu karuyi ngambalanya nanankanyi buyingkiyngkanyi jangkurranyi Jisus Krayiswanyi. Nanda buyingkinyi jangkurr yanybaka nangangi Kudkanyi, janyulu marrimba ngambalanya mardarda, jaliyi ngambala kuyu nangangi jangkurr Kudkanyi. Yarrijbayi Kudwanyi nanda buyingkinyi jangkurr, miku nangki yangkalamba, bukambayingangi nanda waluwinyi jangkurr nangangi, miku nangkiyi yangkalamba. Marda yalimi miku durrijba nanda waluwinyi jangkurr, ngala marda yalimi durrijba nanda buyingkinyi jangkurr nangangi Kudkanyi, miku nangkiyi yangkalamba. Barriwa.

- Hebrews
- <
- 8
- >

© 1983 Wycliffe Bible Translators, Inc.